钦定古今图书集成/方舆汇编/职方典/第1148卷 > 《寒河诗为友夏赋》前人
## 钦定古今图书集成/方舆汇编/职方典/第1148卷 > 《寒河诗为友夏赋》前人

子居在河干，河水寒其声。而我来五月，飒然形虑清。
乃悟秋冬意，不从霜雪生。动植溯洄之，欣欣无不荣。
肃然高寒内，贵具天渊情。

二

我游凡两归，访子不能再。徒记子门前，前与寒河对。
今遂幻其途，河流不在外。欲知来往生，但睹门向背。
久憩寻初迹，心目犹映带。鸟声在残雨，烟物发其霭。
兄弟友朋并，来如风雨会。语默如一人，悠然了无碍。